SIRACH.
34.
Kotalh rhoek loh a hong neh laithae a ngaiuep a mang kah neh hlang ang rhoek te a mikhip. 
Mueihlip a tuuk tih mueihlip a hloem banghui la, mueimang kah he u long a tangnah moenih. 
Mueimang kah a hmuh khaw amah a tuengnah mai ni, a maelhmai koep a dang banghui mai ni. 
Tuinu khuiah tuicil a om thai pawt bangla olhong khuiah khaw oltak a om thai moenih. 
Kutyaek, bihma neh mueimang khaw a hong ni, bungtloh vaengkah huta bangla lungbuei ah mang a tuk. 
Khohni kah taenglamkah tukkainah neh han tueih pawt atah amih taengah hnakaeng ham khaw a om moenih. 
Mueimang long he hlang muep a phok coeng, mueimang dongah ngaiuepnah aka khue khaw poci coeng. 
Olkhueng tah te bangla thailatnah om muehla soep Cueihnah khaw uepom kah hmuilai ah cung coeng. 
Lungming hlang loh muep a ming, aka phaep uh longnah metla a thui khaw a ming. 
Aka phaep uh mueh loh a yol ni a ming 
Tedae a yincaeh kah a hmat loh muep a cueih sak. 
Yincaeh vaengah hno muep ka hmuh, ka yakmingnah he a ka phong thai lakah yet. 
Dueknah mueirhih khaw ka pah taitui, tedae he ka tongnah rhangneh koep ka loeih. 
Boeipa aka rhih rhoek kah mueihla tah hing ni, 
amih ngaiuepnah khaw amih aka khang Boeipa dongah om. 
Boeipa aka rhih tah a rhalyawp mah pawh, rhalrhih loh luemnah cakhaw Boeipa ni a ngaiuepnah. 
Boeipa aka rhih tah a hinglu khaw a yoethen, 
U long anih te a sawt? U long anih te a bom? 
Boeipa kah mik tah amah aka lungnah taengah ni a om Boeipa tah photling len neh duelkung thaom la om. Hli hueng vaengah hlipyingnah, khothun ah khaw hlipkhup aka paloe khaw a tungaep tih, a cungku khaw cawt a duel. 
Hinglu te a dangrhoek pah tih a mik te khaw a cil sak, cadingnah, hingnah neh yoethennah khaw a paek bal. 
A huen hno neh aka nawn khaw, a nawnnah te cim pawh, 
hlangthae pakha kah kutdoe khaw doe koi moenih. 
Laitlak kah nawnnah te Khohni loh a doe pawt tih nawnnah muep a yet dongah mamih tholhnah a rhen moenih. 
Khodaeng kah koe a loh tih nawnnah aka pae hlang tah, a napa mikhmuh ah a capa aka ngawn hlang banghui pawn ni. 
Aka vawtthoek kah buhtling he khodaeng kah hingnah ni, amih aka yoop te hlang aka ngawn ne vai uh. 
Imben kah khosaknah vik aka rhawt khaw hlang aka ngawn neh vai uh, 
Bibi kung thapang aka yoop khaw thii aka long sak neh vai uh. 
Hlang kah mikphi soah im aka sa khaw om, 
Tedae a bibi a tloh phu te balae aka om? Pakhat te thangthui tih pakhat loh thae a phoei, Boeipa loh u kah ol nim a hnatun pa ve. 
Rhok aka taek loh tui a hluk dae koep a taek atah Tui a hluk phu te balae a hoeikhangnah a om. 
Hla khat loh a tholnah soah a yaeh coeng dae koep cet tih amah pawtlawt la koep om U long a thangthuinah a hnatun pa pai eh amah a kunyunnah te khaw balae a hoeikhang eh? 
