SIRACH.
20.
A tuetang mueh la hlang aka ho khaw om, Tedae kammueh la aka om hlang tah cueih. 
Poi uengkueng lakah khaw ho phetlet khaw hno then pakhat la om van mai. 
Amah tholh aka ming tah yahpok mahpawh. 
Lunguen doela a then aka saii hlang he tah, tildil hlang loh hula poeih ham a hue neh vai uh. 
Pilnam a ngen duem a om te hlang cueih la om tih, ol aka yet he tah hlang loh a tuei. 
Pilnam a ngen tah a thui a om pawt dongah duem om, Te vaengah a ngen tah thui a ming pawt dongah duem om bal. 
A tuengtang buelh a pha hlan atah hlang cueih he duem om, Hlang ang kah a hoem long tah a tuetang then a hlong sak. 
Muep aka cal khaw tuei ham om tih, anaa amah ngaih la aka hnonah khaw thiinah ham om. 
Rhainah khuikah hlang he a hmailong then dae, A cuhunah vaengah tah sungdaeh la a thoeng sak. 
Kapaiah he nang ham hoeikhangnah om pawh, kapbaih he tah rhaepnit la thung ham ni a om. 
Thangpomnah dongah aka palyal khaw om tih, a ngentah a tlayae hmuen lamloh kut a thoh thai. 
A ngen loh tangka a yol neh muep a lai, Tedae voei rhih lah koep lai a sah. 
Hlang cueih he ol yol dae lungloeinah kap tih, hlang ang kah olcal thingka tah a poeyoek mai ni. 
Hlang ang kah kutdoe nang hamla a hong ni, anih te buhungnah voeirhih la dang ham ni a dan. 
A yol a paek nen khaw muep a palawh tih, a ka te konglawng bangla a ang soeh. Tihnin ah hlang a pu tih a vuen ah tlek a suk, Te bang hlang te Pathen neh hlang loh a thiinah. 
Hlang ang long tah “Paya om pawh” ka boethen khaw hlang loh uem pawh, ka buh aka ca nawn long khaw olthae la kai n'thui,” a ti ni. 
Anih te hlang loh meyet hil nim a nueih nah ve. Anih long te a huen hno ni a khueh, amah loh a khueh pawt tetah thae la a thui. 
Cirhong dongah paloe he hmuilai dongah paloe lakah then. Halang kah a cungkunah tah koeloe phoe, 
Aka muen hlang he cil aka rhoep pawt neh lo uh, sawt rhoel kah hmuilai dongah ngawn tah bat yoeyah. 
Hlang hmuilai dongkah thuidoeknah tah a hnawt pah, amah tuetang ah ol a thui pawt dongah ni. 
Hlang he tholh pawt hamla khodaengnah loh a hoep a tlang, Te dongah a duem vaengah khaw yutloeinah om pawh. 
Hlang he yahpohnah dongah khaw, hlang kah hinyahnah dongah khaw a hingnah a hlong. 
Pakhat long tah a yah dongah paya neh ol a khueh, Tedae a hong lai dongah thunkha la a khueh van. 
Laithae loh hlang te thae cakue la a khueh, khungrhap kah hmuilai dongah yawnyawn pha uh. 
Hlanghuen pataeng laithae lakah tah rhoei pueng, Tedae te rhoi te bok poci ni. 
Laithae loh mingthae la a mawt yoeyah tih, A khuiah yahyongnah om yoeyah. 
Hlang cueih tah a ol loh a banhman sak tih, aka khuel khaw lungloeinah muep a dang. 
Lai aka yawt long tah canghlom a hmoek, Tiktamnah neh lai aka tloeknah kolonah muep a dang. 
Kolo sai neh kapbaih loh hlangcueih mik a dael sak tih, a toel pawt hamla a kam te khoep a khom pah. 
Cueihnah a thuh neh hmuh mueh khohrhang, melae a phu aka tlo ngai eh? 
A ang aka khoem hlang he tah, cueihnah aka phah hlang rhoek lakah then. 
