SIRACH.
18.
Yoeyah la aka hing mah loh lunglai boeih a suen, Boeipa bueng ni tiktam la aom. 
A kut dongkah canghloeng neh diklai a kilh, Te dongah cungkuem loh Boeipa ol te a ngai. 
A thaomnah dongah hno cungkuem kah manghai la om tih, A cim boeih te a tihnai khui lamloh a paek a boe. 
A bibi te doek hamla u khaw thaomnah a paek moenih, U long khoboe aka khuet te a thuep thai eh? 
Boeimang thaomnah te u long a nueh thai? A rhennah te u long boeih a tae thai eh? 
Te rhoek te thap neh yueh ham khaw a coeng moenih, Boeipa kah khobae rhambae te tah ham khaw coeng pawh. 
Hlang kah hmakhah la a om vaengah, a tongnah lam ni a om uh. Duem uh coeng a ti vaengah, a lukil uh pueng. 
Hlang he metlam a om ti, amih te metlam a hnonah A khui ah balae a then aka om tih, balae aka thae? 
A hinglung a sen tloe om cakhaw, kum yakhat ni a pha coeng atah khotoe coeng. 
Tuitunli kah tui cip neh laivin laivai bangla, kumhal khohnin he tah kum setca mai ni. 
Te dongah ni amih taengah Boeipa loh a thinsen tih, amih soah a rhennah a lun pah. 
Hlang kah a bawtnah he citcai la a om khaw, amih loh a hmuh tih a hmat. Te dongah ni amih taengah khodawkngainah te cungkuem la muep a khueh pah. 
Hlang kah thinphoei lungvat tah imben hambueng la om, Boeipa kah thinphoei lungvat tah mulhing boeih ham la om. Te dongah amih te a ho tih, a hlinsai tih, a thuituen, Te phoeiah tudawn bangla a tuping te a mael puei. 
Amah kah rhilam aka doe boeih neh a khosing dongah aka tlungmu rhoek soah thinphoei lungvat a khueh. 
Ka ca, na khoboe then te hohmunnah neh thoek boeh, na kutdoe te khaw ol ling neh poeih boeh. 
Kholing kholai khaw buemtui loh a dingsuek sak, Te dongah ol then he kutdoe lakah then ngai. 
Ol ding he tah kutdoe then lakah oe ngai, Te rhoi te tah moeihoeih taengah ni m'hm uh. 
Hlang ang long tah moeihoeih pawt la a khotoh nah, kopoek thae kah kutdoe loh hlang mik a hmaang sak. 
Na thui hlanah cang lamhma dae, na tloh hlanah na sadingnah te ngaithuen. 
Laitloeknah a pai hlanah namah nuemnai uh, N'cawh tue vaengah khodawkngainah na hmuh bitni. 
Boethae na puei hlan ah tlayae lamhma dae, Te daengah ni na tholh lamloh na yut thai eh. 
Olhlo na khueh phetlet vaengah kanghalhnah om boelsaeh, te lamloh na loeih ham khaw an dueknah hil rhing aih boeh. 
Ol na hlo hlanah namah te rhoekbah uh laeh, Boeipa aka noemcai hlang bangla om boeh. 
Boeipa kah kosi ne dueknah hnin kah hamla poek, Tawnlohnah hnin tah a maelhmai te a hoi pawn ni. 
Khobuh tue vaengah khokha tue khaw poek, Khuehtawn khohnin ah khodaeng neh vawtvainah khaw poek. 
Mincang lamloh hlaem duela a hmuethma thovael uh, Boeipa mikhmuh ah a cungkuem he vil khoe uh. 
Aka cueih tah cungkuem dongah a ngai-huet, Tholhnah loh boeih vael cakhaw, a thae khui lamloh tuem uh. 
Lungming hlang long tah cueihnah a ming, Te donah cueinah aka hmuh te a koeh uh. 
Olka aka ming thai tah amah khaw cueih, Te dongah thuidoeknah khaw a tha thai. 
Na kongaih te vai boel lamtah, na huengaih te khaw tuem mai. 
Na hinglu te namah kongaih bueng na vai sak koinih, na thunkha rhoek kah nueibu la na om ni. 
Pangdoknah dongah khaw hmae aih boeh, vaksaknah loh khodaeng la n'khueh ve. 
Na sungkoi te a hong la na khueh vaengah tangka pu neh kho na tue koinih, buhbih la na om het mahpawt nim? 
