Solomon Cueihnah.
19.
Tedae lailak rhoek tah lungma ti kolla, a bawtnah hil thintoek neh a muk. 
Metlae, na pilnam a caeh hamla amamih loh a paek tih, tokrhat la amih a tueih dae, lungpuei a hoi tih amih te a hloem. 
Nguekcoineh pitpom la om li tih, hlang duek phuel te rhaengsae li vaengah, anglat kah oltloeknah loh a kae. Te dongah caeham la a hloep tih a cahoeh te, rhalyong bangla a hloem uh. 
Amamih kah a hmailong a khat nah tueng tih, metla aka thoeng khaw hilh ham a saii, Amih kah phaepnah a vawt rhoek soah dantatnah aka bae sak ham ni. 
Te dongah na pilnam long tah kopoekrhai yincaehnah a ming vaengah, amih (Egypt) rhoek tah dueknah a tloe neh hum uh. 
Suentae boeih kah a coengnah tah a thai la a hlinsai coeng, na olpaek a vai uh te khaw, na ca rhoek sading la aka hoeptlang ham ni. 
Khohmai loh rhaehhmuen a thing te tueng coeng, Tui a painah te khaw lai phuei la poeh coeng. Carhaek Tuili te longpuei khui coeng tih, Tuiphu a thoh nah khaw kolvan rhamhing la poeh coeng. 
Na kut neh a hoeptlangnah ah tah namtu pakhat la a pah uh, khopoekrhai khobaerhambae a dan hnuk ah tah. 
Amih te marhang bangla soi uh tih, tuca bangla rhetlo uh pai. Amih aka khang Boeipa nang te n'koeh pai saeh. 
Amamih kah lampah nah kawng a thoelh uh pueng, Rhamsa yuengla diklai loh pildik a thoeng sak tih, Nga yuengla tuiva loh bukak a pul sak. 
A hue a bawt tih buh tui caak ham a bih vaengah vaa a thai la a hmuh uh. 
Amih bomnah paek hamla tuili tanghuem a thoeng pah. 
Lamhma kah miknoek la rhaek a daeh muehla, hlang tholh soah dantatnah a pai moenih. Khoboe a halang bangla a yook uh tih, yinlai te a thiinah uh khahing aih la kho a boe uh dongah. 
A tloe rhoek loh amih taengla aka cet hlanglak te doe ham a aal uh tih, amamih a hoeikhangnah koi yinlai te sal a khueh uh. 
Te bueng pawt dae ni, lamhma soah dantatnah a pai li vaengah tah yinlai khaw moeihoeih la a doe uh. 
A hnuk lamtah khotue neh umponah neh a doe lamhma te khaw rhihom la patangnah neh a phaep uh. Amih te hamsum khaw a cut hmai van dae ta. 
Amih te mik hmaang ne a ngawn coeng, hlang dueng thohka kah aka om rhoek bangla, khohmuep, khohmu loh a thing vaengah tah, longpuei hmuh hamla a thoka te boeih a yam uh. 
Hmuen a tloe la a khueh vaengah a hno khaw thovael uh. rhotoeng ol bangla a coengnah loh ol rhoepsaep a thoeng sak. A ol khaw amah hmuen neh rhip a caeh vaengah te. 
Lan kah rhamsa te tuidongkah mulhing la a poeh vaengah, mulhing khaw lan ah yuel uh van bal. 
Hmai khaw tui dongah a thaomnah a tueng vaengah tah, a coengnah loh hmai a thih thai te tui loh a hnilh. 
A tloengtlaih la hmai a rhong pawt vaengah tah, aka poci thai mulhing pumsa khaw a soah cet tih, yoeikoek la aka yut vaan kah buh khal khaw yut sak thai pawh. 
Boeipa aw, a cungkuem dongah nang n'pomsang dongah, na pilnam he thangpom lah. Amih te a tue boeih neh a hmuen boeih ah bom hamla na hnoel rhoeng moenih. 
