SIRACH.
15.
Boeipa aka rhih long tah he ni a saii eh, Tedongah olkhueng aka pom long tah cueihnah a dang ni. 
Cueihnah tah anih aka doe a manu bangla a caeh pah vetih, anih te yulokung cadong bangla a doe ni. 
Cueihnah loh anih te cangnah buh a tuh vetih, anih te cueihnah tui ok hamla a paek ni. 
Anih tah cueihnah dongah hangdang vetih bung mahpawh. Anih te cueihnah dongah pangnal vetih yah pok mahpawh. 
Cueihnah loh anih te a hui soah a pacuet vetih, hlangping lakli ah khaw a ka a ang ni. 
Anih tah kohoenah neh omngaihnah rhuisam a hmuh vetih, dungyan kah ming then te khaw a pang ni. 
Hlang ang loh cueihnah te dang pawt vetih, hlang tholh loh cueihnah te hmu mahpawh. 
Cueihnah tah mangkhak taeng lamloh lakhla vetih, laithae khaw cueinah loh a poek mahpawh. 
Hlangtholh rhoek kah hmuilai ah koehnah khaw cuen pawh Amih te boeipa taeng lamloh han tuei pai moenih. 
Cueinah dongah koehnah khaw thoeng pai saeh, Te dongah Boeipa long ni tluep naep sak saeh. 
“Ka cungkunah ham Boeipa loh a saii,” ti boeh. A thinah hno te a saii moenih. 
“Amah loh kai khohmang la m'mawt,” ti boeh, Tholh he a ngoenah a om moenih. 
Boeipa loh konawhnah boeih he a thinah, te bang te amah aka rhih loh a lungnah moenih. 
A tongcuek kah hlang a suen vaengah te te ana om coeng, sayalh la tuek thainah khuiah ni hlang te ana khueh. 
Na tuek coeng tah olpaek te khaw na tuem thai van vetih, Sayalh la tuek thainah olka dongah uepom la na saithani ni. 
Nang hmai ah tui neh hmai khaw a khueh, mebang na tuek ham akhaw na kut yueng laeh. 
Hlang takuem kah hingnah neh dueknah soah pakhat rhip loh a tuek bangla a paek bitni. 
Boeipa kah cueihnah tah len tangkik, a thaomnah khaw khuet tih a cungkuem a hmuh thai. 
A mik te amah aka rhih taengah a paelki tih, hlang kah pongthohnah boeih a ming. 
Pakhat khaw halang hamla ol a paek moenih, te dongah pakhat khaw tholh saithainah a paek moenih. 
