Rhaengsae.
5.
BOEIPA aw poek lamtah kaimih taengkah aka thoeng te paelki laeh. Paelki lamtah kaimih sokah kokhahnah he hmu lah. 
Kaimih kah rho te hlanglak taengla, ka im te kholong taengla pawk coeng. 
Cadah la ka om uh tih nuhmai bangla ka manu napa a om moenih. 
Kamamih tui ha tangka neh ka ok uh tih kamamih kah thing ha a phu daengah ha pawk. 
Ka rhawn ah n'hloem uh vaengah ka kohnue uh pawt bangla kaimih he n'duem sak pawh. 
Buh ka cung uh ham khaw Egypt neh Assyria taengah kut ka duen uh. 
A pa rhoek khaw tholh uh tih kaimih taengah a om voel moenih. Tedae kaimih loh amih kathaesainah te ka phueih uh. 
Sal rhoek kaimih soah n'taemrhai uh tih amih kut lamkah aka bawt om pawh. 
Khosoek cunghang hmai ah ka hinglu nen ni ka buh ka dang uh. 
Khokha rhamling hmai ah ka vin khaw hmaiulh bangla tloo coeng. 
Zion kah huta rhoek neh Judah khopuei kah oila rhoek khaw a tholh puei uh. 
Amih kut neh mangpa rhoek a kuiok sak tih patong rhoek kah maelhmai khaw hiin uh pawh. 
Tongpang rhoek loh phaklung a phueih uh tih camoe rhoek te thingpum dongah paloe uh. 
Vongka lamkah patong rhoek neh, tongpang rhoek khaw a rhotoeng lamloh kangkuen uh. 
Kaimih lungbuei kah omthennah he kangkuen coeng tih kaimih kah lamnah khaw nguekcoinah la poeh. 
Kamih lu kah rhuisam khaw yulh coeng. Anunae ka tholh uh khaw kaimih ham coeng ni. 
Te dongah ko kaimih lungbuei he pumthim hainak la coeng. He dongah kaimih kah maelhmai khaw hmuep. 
Zion tlang aka pong te a soah maetang ni a pongpa coeng. 
BOEIPA namah tah kumhal duela na om tih, na ngolkhoel khaw cadilcahma phoeikah cadilcahma duela cak. 
Balae tih a yoeyah la kaimih nan hnilh? Kaimih nan hnoo khaw khohnin loh sen. 
BOEIPA aw kaimih he namah taengah m'mael sak laeh. Ka mael uh van daengah ni hlamat kah bangla kaimih kah khohnin thai neh ka mael uh eh. 
Kaimih taengah a nah la na thintoek tih kaimih he nan hnawt nan hnawt mai. 
