Solomon Cueihnah.
9.
A pa rhoek kah Pathen neh rhennah Boeipa aw, Na ol neh a cungkuem he na saii coeng. 
Na cueinah neh hlanghing na hlombol tih, Saihluen rhoek soah ukkung la na khueh. 
Diklai he cimnah, dueknah neh a taemrhai sak tih, Hinglu a dueng la laitloeknah na thui sak. 
Na ngolkhoeng dongah aka ngol cueihnah te m'pae lamtah, Na sal rhoek khui lamloh kai he n'hnawt boeh. 
Kai na salpa he tah na sal nu kah a capa ni, Thahnoeng neh a hing aka toi hlang ni. Olkhueng neh laitloeknah mingnah khaw yol. 
Hlang lakli ah hlang soep la aka om pataeng Nang lamkah aka thoeng cueinah a tal atah a honghi lam ni a om eh. 
Na pilnam kah manghai la om ham neh, Na capa rhoek neh na canu rhoek soah laitloekkung la om nan tuek. 
Na tlang cim ah bawkim sak hamla ol nan paek tih, Na omnah khopuei ah hmueihtuk thoh hamla. 
Na taengah cueihnah om tih, na bisai khaw a ming, Te dongah diklai na saii vaengah ana om coeng. Na mikhmuh ah kolo koi la aka om neh Na olpaek bangla a thuem la aka om te khaw a ming. 
Te te vaan hmuencim lamloh han tueih tih, Na thangpomnah ngolkhoel dong lamloh anih han tueih, Amah te ka taengah bibikung la om tih, Na kongaih te ka yakming pai eh. 
Anih long tah mingnah cukuem khaw a ming, Ka thuenghlengnah dongah a cueih la n'hoihaeng vetih, a thangpomnah neh n'tawt ni. 
Te daengah ni ka bibi he doekoi la om vetih, Na pilnam soah tiktam la lai ka tloek eh. Te dongah ni a pa ngolkhoel khaw a tingtawk la a om eh. 
Pathen kah cilkhih te u nim aka ming tih Boeipa kah kongaih te um aka poek thai? 
hlanghing poeknah he tah a honghi mai ni. Mamih kah mangtaengah khaw a tlongtlai mai ni 
Aka poci thai pum loh hinglu a hlak tih, diklai dap im loh lungpuei poeknah khaw a nan. 
Diklai dongkah keh thatlohcik la n'tlap tih, kut dongkah aka om nawn pataeng patang nen ni n'dang Te dongah vaan ah aka om unim aka thuep thai. 
Cueihnah na paek pawt a tah, Na cilkhih te u long a ming. Te dongah ni a so lamkah Cim Mueihla nan tueih. 
Te tlam ni diklai longpuei khaw a dueng la a om tih, Pilnam loh na kongaih te a cang uh dongah, Cueihnah loh a daem sak. 
