SIRACH.
21.
Na tholh coeng nama? Ka ca aw, saii voel boeh. hnukbuet kah tholhnah dongah khodawkngainah bih laeh. 
Rhul taeng lamkah bangla tholhnah te yong tak, tholhnah te na paan koinih namah ni n'ngaeh eh. A no khaw satueng no bangla om tih, hlang kah hingnah khaw a phae thai. 
Boethae he khaw cunghang rhaepnit bangla haat, a toeh hma te khaw a hoeinah a om moenih. 
Letnah neh yutloeinah loh boei khaw a tal sak, hlang hoem kah imphu khaw rhup tal van ni. 
Khodaeng hmuilai kah thangthuinah tah Pathen hna ah kun, Te dongah a laitloeknah khaw koeloe om. 
Hlang tholh kah khokan dongah aka pongpa tah toelthamnah te khaw a thiinah. Tedae Boeipa aka rhih hlang long tah a thinko khui lamloh yutnah a khueh coeng. 
Olthui aka hat khaw duelh thang dae, aka yaknga long tah a ih vaengkah khaw boeih a ming. 
Pilnam kah tangka neh a im aka sa hlang he khaw a phuel hamla lungto aka kuk neh vai uh. 
Hlang ang rhoekkah ngoltunnah tah malpawt bangla om tih a bawtnah ah hmai loh luk a dom mai. 
Hlang tholh kah longpuei ah lungto a hmahling a phaih, Tedae a bawtnah ah tah hell kah a khui om. 
Olkhueng aka tuem tah a poeknah a khing a mong Boeipa rhihnah dongah khaw cueihnah soep. 
A khuel pawt tah cangpuei la lo pawh, Tedae khuelnah a om akhaw a khaa kahlak la om bal. 
Hlang cueih kah mingnah tah tuili bangla phul, Te dongah a cilsuep khaw hingnah tuisih bangla om. 
Hlang ang kah poeknah tah am kaek bangla om, Te dongah mingnah khaw duen thai pawh. 
Hlang cueih ol te lungming loh a yaak vaengah a koeh tih a thap thil bal Hlang ang loh a yaak vaengah tah nuei tih, a nam benla a voeih. 
Hlang ang ol he yincaeh vaengkah hnorhih bangla om, Tedae lungming kah olthui dongah tah a hlihlim khaw om. 
Aka khuel kah olthui tah tingtunnah khuiah a hue, Te dongah a olka te a lungbuei ah a thuep uh. 
Hlang ang kah cueihnah tah imrhong neh vai uh, vapsa mai la, a mingnah khaw mingtung phalai pawh. 
Vapsa hlang ham tah lungmingnah khaw a kho dongkah hloong bangla om tih, bantang kut dongkah kuel rhui bangla om. 
Hlang ang tah a nuei vaengah a ol len Tedae hlang cueih tah cuepcuep ah ni a nueih. 
Aka cueih kah lungmingnah tah sui himbai la om tih, a ban dong kah kungpak bangla om. 
Hlang ang kah a khokan tah im khuila cu tih, aka phaep uh longtah poengah hinyah koila a rhing. 
Hlang thae tah thohka hlip lamloh imkhui a sawt, hlang tang long tah poeng ah a rhing pueng. 
Thoka hlip lamloh aka hnatun khaw hlang thae duet, Hmantang hlang long tah te te rhaidaeng la a poek. 
Caitawt hmuika kah olka tah mingtung phalai pawh, aka muet uh kah olka tah coi dongah a khiing om. 
Hlang ang kah lungbuei tah a ka dongah om, Tedae aka cueih kah a ka tah a lungbuei ah om. 
Lailak loh a kocaelh te a tap, Tedae amah ni khoeng a tap uh. 
Hlang aka hnael loh amah tah poek uh pawh, Teda a imben tah rhae a thiinah bal pueng. 
